ગાંધીનગરમાં તા. 12-4-2018ના રોજ જમીન વિકાસ નિગમની ઓફિસમાં સર્ચ કરી અર્ધો કરોડની રોકડ કબજે કરી હતી. ACBએ MD કનૈયાલાલ દેત્રોજા, જોઈન્ટ ડાયરેક્ટર કે.સી. પરમાર, આસિસ્ટન્ટ ડાયરેક્ટર એમ.કે. દેસાઈ અને ફિલ્ડ સુપરવાઈઝર એસ.એમ. વાઘેલા સામે ગુનો દાખલ કર્યો હતો. ગુનો નોંધાયા પછી 43 દિવસથી નાસતા ફરતા ફિલ્ડ ઓફિસર એમ.કે. દેસાઈને ACBએ અમદાવાદના આર.ટી.ઓ. સર્કલ પાસેથી પકડી પાડ્યા હતા. ACBના DySP ડી.પી. ચૂડાસમાએ જણાવ્યું કે, 57 વર્ષના મનહરભાઈ ખેંગારભાઈ દેસાઈના મકાન અને લોકરની તપાસ કરાઈ હતી. દેસાઈના ચારથી પાંચ બેન્ક એકાઉન્ટ અને તેમના પત્નીના નામે અમદાવાદ, પાટણમાં રખાયેલા ત્રણ પ્લોટની જાણકારી પણ મળી છે. ગાંધીનગરમાં રહેતા એમ.કે. દેસાઈને રિમાન્ડ પર મેળવવા કાર્યવાહી કરાશે. આ અધિકારીની તપાસમાં ગુજરાત વ્યાપી તોડના નેટવર્કની વિગતો ખઉલવાની આશા છે.